Sievern (Land Wusten)

Sievern () is en Dörp in de Gemeen Geestland in’n Landkreis Cuxhoben, Neddersassen.

 Geografie 

Sievern liggt op de Geest, op en Süüdwest-Utlöper von de Hoge Lieth. In’n Oosten von’n Oort liggt de Sieverner See un in’n Noordoosten dat Naturschuulrebeed Dorumer Moor. Na Westen to liggt dat Land Wusten. Dat Water ut dat Rebeed flütt af över den Wremer Moorgraven un den Sieverner Beek in’n Wallsgroov.

De Naveröörd sünd Holsseln mit Holsselnerfeld in’n Noorden, Niewohl in’n Noordoosten, Hemendörp in’n Oosten, Debst in’n Süüdoosten, Langen in’n Süden, Dingen in’n Süüdwesten un Wreem in’n Westen un Mulsen, Sassendingen un Dorum in’n Noordwesten.

 Historie 

Dat gifft en ganze Reeg archäoloogsche Fundsteden ut de Vörgeschicht op dat Rebeed von Sievern. Dor höört dat Bülzenbedd, de Heidenschanz, de Pipinsborg un de Heidenstadt to.

1942 hett en Buur bi’t Törfsteken twölv Goldbrakteaten ut dat fröhe 6. Johrhunnert funnen.

Sievern kummt 1139 as Sivorde toeerst in en Oorkunn von’n Bremer Arzbischop Adalbero vör.

In’n Eersten Weltkrieg sünd 23 Soldaten ut Sievern fullen oder vermisst un in’n Tweten Weltkrieg 72.http://www.denkmalprojekt.org/dkm_deutschland/langen-sievern_ns.htm

 Verwaltungsgeschicht 

In de Franzosentied von 1810 bet 1814 hett de Oort to de Mairie Niewohl in’n Kanton Dorum höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1852 to de Vaagdie Sievern in de Böörd Debst von’t Amt Beers tohöört un is 1852 in dat Amt Leh wesselt. Na 1885 weer dat in’n Kreis Leh. 1932 is dat Deel von’n Kreis Wersermünn worrn un 1977 von’n Landkreis Cuxhoben.

De Oort hett sik 1971 mit Langen, Debst un Imßen to de Samtgemeen Langen tohoopslaten. De Samtgemeen hett blots bet to’n 1. März 1974 bestahn, as se dör de Gemeenreform in Neddersassen mit de Samtgemeen Niewohl to de Gemeen Langen tohoopslaten worrn is.

De Gemeen Langen harr Bestand bet to’n 1. Januar 2015. An dissen Dag is de Gemeen Langen mit de Samtgemeen Beers to de Gemeen Geestland tohoopgahn. Sievern billt nu en Oortschop mit egen Oortsraad un Oortsbörgermeester binnen de Gemeen Geestland.

 Inwahnertall 

 Religion 

Sievern is evangeelsch-luthersch präägt un höört to dat Kaspel von de Dionysius-Kark in Debst.

För de Kathoolschen is de Hillig-Hart-Jesu-Kark in Leh tostännig.

 Wapen 

Dat Wapen von Sievern wiest op grönen Grund en sülvern Wellenbalken, en sülvern Sweert mit gollen Greep un twee gollen Ohren.

De Wellenbalken is Symbool for den Sieverner Beek un de Ohren för de Bueree. Dat Sweert weer een von de Funnen an de Pipinsborg.

 Börgermeesters/Oortsbörgermeesters 

Börgermeesters:
 1968–1974: Rolf Uhde

Oortsbörgermeesters:
 1974–1981: Rolf Uhde
 opstunns: Rita Dehn

 Kultur 

En Denkmaal för de Fullenen ut de twee Weltkrieg’ steiht op’n Karkhoff.

Dat John-Wagener-Huus is en Heimatmuseum in de Lange Straat, dat veel Stücken ut de Geschicht von Langen wiest.

 Verenen 

De Schüttenvereen Sievern is 1876 grünnt worrn un de TSV Sievern 1911.

 Weertschop un Infrastruktur 

Sievern hett en egene freewillige Füürwehr.

In’n Oort gifft dat en Filiaal von de Volksbank Bremerhoben-Cuxland.

 Verkehr 

Dör Sievern löppt de Landsstraat 135, de in’n Noorden na Holsseln, Millm un Noordholt geiht un in’n Süden na Langen un Bremerhoben. De L 135 warrt in Sievern krüüzt von de Kreisstraat 66, de in’n Westen na Wreem an de L 129 löppt un in’n Süüdoosten na Debst an de L 120.

De nächste Autobahn is de Autobahn 27 (Afsnidd Bremerhoben–Cuxhoben). De Opfohrt 5 Debst liggt so fiev Kilometer in’n Süüdoosten von Sievern an de L 120 un de Opfohrt 4 Niewohl so bi söven Kilometer in’n Noordoosten an de L 119.

De nächste Bahnhoff is so bi söss Kilometer wied weg in’n Westen de Bahnhoff Wreem an de Bahnlien Bremerhoben–Cuxhoben.

 Scholen 

Sievern hett en egen Kinnergoorn. De Schölers gaht denn op de Grundschool Niewohl un later op de Oberschool Langen oder dat Gymnasium Langen.

 Lüüd 

Johann Andreas Wagener is 1816 in Sievern boren. Nadem he 1831 na de USA utwannert is, is he Börgermeester von de Stadt Charleston ween.

 Literatur 

 K. Hauck: Goldbrakteaten aus Sievern. Spätantike Amulett-Bilder der ‘Dania Saxonica’ und die Sachsen-’Origo’ bei Widukind von Corvey. Münstersche Mittelalter-Schriften 1, 1970 München
 M. D. Schön: Grabfunde der Römischen Kaiserzeit und Völkerwanderungszeit bei Sievern, Ldkr. Cuxhaven. Probleme der Küstenforschung im südlichen Nordseegebiet 27, 2001 Sieden 75-248

 Footnoten 

 Weblenken 

 Websteed von’n Verkehrsvereen Sievern (hoochdüütsch)

Kategorie:Oort
Kategorie:Landkreis Cuxhoben